བྱ་བའི་མིང་ལས་གྲུབ་པའི་དངོས་པོའི་མིང་དེ་བྱ་བ་སྟོན་པའི་ལས་ཚིག་ལས་སྒྲ་རན་པའམ་ལྷིང་བར་ཀློག་དགོས།དཔེར་ན།ཁྱོད་དམག་རྒྱལ་བ་ལས་རྒྱལ་བ་ཞེས་བཏགས་པ་མ་རེད་དམ།ལྟ་བུ་ཡི་རྒྱལ་བ་དེ་གོང་མ་ནི་ལས་ཚིག་སྟེ།རྒྱལ་ཞེས་པ་སྒྲ་དྲག་པར་ཀློག་རྗེས་མིང་མཐའ་དེ་ཞན་པར་ཀློག་དགོས་ཤིང་།ཕྱི་མའི་རྒྱལ་བ་ནི་དེ་ལས་ཟློག་པར་ཀློག་དགོས་པ་ཡིན།གཞན།དཔེར་ན།རྒྱལ་པོ་དྲི་མེད་ཀུན་ལྡན་གྱི་མཛད་རྣམལས།དྲི་མེད་འདི་ནས་འདས་ཏེ་ཤར་ཕྱོགས་སུ།པོ་ཏའི་རི་ལ་བཟང་པོ་རྒྱས་པ་ཞེས།ཡོངས་སུ་གྲགས་པའི་སངས་རྒྱས་སྲས་སུ་སྐྱེས།དེ་ཡང་མ་གྱུར་འགྲོ་བ་འདྲེན་པར་འགྱུར།ཆོས་ཀྱི་འཁོར་ལོ་བསྐོར་ཞིང་མངོན་སངས་རྒྱས།ཞེས་པར་རིམ་པ་བཞིན་འདས་དང་།རྒྱས་པ།གྲགས་པ།སྐྱེས།གྱུར།འགྲོ་བ།འདྲེན་པ།བསྐོར་སོགས་ཀྱི་ལས་ཚིག་ཐོན་ཡོད་པའི་ནང་ནས་འདས་དང་།གྲགས་པ།གྱུར།འདྲེན་པ།འགྱུར།བསྐོར་བཅས་ཀྱི་མིང་མཐའ་མ་བརྩིས་པར་བྱ་ཚིག་ཉིད་སྒྲ་དྲག་པར་འདོན་དགོས་པས་ལས་ཚིག་ཡིན་པ་དང་།གཞན་རྣམས་ལྷོད་པར་འདོན་དགོས་པས་ན་བྱ་བའི་མིང་ལས་གྲུབ་པའི་དངོས་པོའི་མིང་དུ་སོང་བ་ཡིན་པ་ལྟ་བུའོ།ད་དུང་།དཔེར་ན།དེ་རིང་རྩོམ་ཞིག་རྩོམ་བཞིན་ཡོད།ཅེས་པའི་རྩོམ་སྔ་མ་དེ་རྣམ་ཆའམ་ཚེག་ཁྱིམ་གཅིག་ཅན་གྱི་བྱ་བའི་མིང་ལས་གྲུབ་པའི་མིང་ཡིན་པས་སྒྲ་ལྷོད་པར་ཀློག་དགོས་པ་དང་།ཕྱི་མ་བྱ་བའི་མིང་ངམ་ལས་ཚིག་ཡིན་པས་ན་སྒྲ་ལྕི་ཙམ་དུ་འདོན་དགོས་པ་ཡིན།